Title: Problematika budovania inštitúcií a administratívnych štruktúr na implementáciu acquis
Author: stano
Last saved by: agenda0
Company: UV SR

Predkladacia správa

Vláda SR dňa 27. septembra 2000 prerokovala a s pripomienkami vzala na vedomie uznesením č. 783/2000 materiál „Administratívne potreby na implementáciu práva EÚ a ich finančné zabezpečenie“ a uznesením č. 784/2000 materiál „Prehľad o potrebe vytvorenia nových inštitúcií súvisiacich s implementáciou práva EÚ a ich finančné zabezpečenie“.

Cieľom materiálu „Administratívne potreby na implementáciu práva EÚ a ich finančné zabezpečenie“ bolo poskytnúť prehľad o administratívnych potrebách súvisiacich s implementáciou práva EÚ, ako aj stabilne zabezpečovať finančné prostriedky a dostatočný počet kvalifikovaných pracovníkov pre plnenie úloh v oblasti európskej integrácie na vecných a koordinačných útvaroch. Materiál „Prehľad o potrebe vytvorenia nových inštitúcií súvisiacich s implementáciou práva EÚ a ich finančné zabezpečenie“ obsahoval prehľad o nových inštitúciách, ktoré majú vzniknúť v súvislosti s implementáciou práva EÚ, vzhľadom na to, že prvoradým predpokladom pre zavedenie európskych noriem do praxe je okrem posilnenia administratívnych štruktúr predovšetkým vybudovanie nových inštitúcií.

Vyššie uvedené materiály vláda SR „zobrala na vedomie“, znamená to, že dostali len štatút informatívnych materiálov. Kvantifikácia finančných potrieb v nich uvedená nie je zohľadnená v štátnom rozpočte na rok 2001. Je nevyhnutné, aby bol eurointegračný proces finančne dostatočne zabezpečený. Ide o najdôležitejšiu zahraničnopolitickú prioritu vlády SR a vzhľadom na referenčný dátum vstupu a skutočnosť, že Slovenská republika musí prebrať príslušné acquis do konca roku 2002, ide už o takmer krátkodobú prioritu. Je potrebné si uvedomiť, že ak sa Slovenskej republike nepodarí vstúpiť do Európskej únie, bude to znamenať oveľa vyššie náklady, ako tie, ktoré sú teraz potrebné na eurointegračný proces.

V uznesení č. 783/2000 k Administratívnym potrebám sa v bode B.1 uvádza: „vláda SR ukladá ministrom (okrem ministra obrany) a predsedom ostatných ústredných orgánov štátnej správy SR predložiť podpredsedovi vlády pre európsku integráciu P. Hamžíkovi analýzu požiadaviek na zabezpečenie administratívnych potrieb súvisiacich s implementáciou acquis s termínom do 31. marca 2001.“ 

V uznesení ohľadom budovania nových inštitúcií č. 784/2000 sa v bode B.2 uvádza: „vláda SR ukladá ministrom (okrem ministra obrany) a predsedom ostatných ústredných orgánov štátnej správy SR predložiť podpredsedovi vlády pre európsku integráciu P. Hamžíkovi analýzu požiadaviek na vytvorenie nových inštitúcií súvisiacich s implementáciou práva EÚ v termíne do 31 marca 2001.“

Do 9. marca 2001 (posun termínu z 31. marca 2001 na tento skorší bol nevyhnutný vzhľadom na skoršie predloženie návrhu štátneho rozpočtu na rok 2002 na rokovanie vlády SR) bola jednotlivými ústrednými orgánmi štátnej správy predložená analýza požiadaviek na budovanie inštitúcií a zabezpečenie administratívnych potrieb súvisiacich s implementáciou práva EÚ do roku 2004.

Na základe podkladov jednotlivých ústredných orgánov štátnej správy bol vypracovaný súhrnný predkladaný materiál „Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ“. Materiál predkladá na rokovanie vlády SR podpredseda vlády pre európsku integráciu P. Hamžík.
Predkladaný materiál je štrukturovaný podľa jednotlivých negociačných kapitol a skladá sa z dvoch základných častí – textovej a tabuľkovej. 

V textovej časti je stručne charakterizovaná problematika budovania administratívnych kapacít a nových inštitúcií súvisiacich s implementáciou práva EÚ. V tejto časti sú taktiež uvedené sumy finančných potrieb za jednotlivé negociačné kapitoly ako aj suma za všetky negociačné kapitoly za príslušné roky. Za finančne najnáročnejšie kapitoly boli identifikované kapitola 1 Slobodný pohyb tovaru, kapitola 7 Poľnohospodárstvo, kapitola 10 Dane, kapitola 13 Sociálna politika a zamestnanosť, kapitola 14 Energetika, kapitola 17 Veda a technika, kapitola 22 Životné prostredie, kapitola 24 Spravodlivosť a vnútorné záležitosti a kapitola 25 Colná únia.

V tabuľkovej časti sú v rámci 29 konkrétnych negociačných kapitol definované finančné potreby na eurointegračný proces na roky 2002 až 2004. Rok 2001 bol zobratý ako základ a finančné potreby na ďalšie roky sú zadefinované prírastkovým spôsobom. Roky 2003 a 2004 sú chápané len ako indikatívne a sú uvádzané v súlade so strednodobým finančným výhľadom, ktorý sa stáva súčasťou štátneho rozpočtu na príslušný rok. 

Jednou z hlavných zásad, podľa ktorých bol predkladaný materiál vypracovaný je skutočnosť, že údaje týkajúce sa finančných a personálnych potrieb na rok 2001 vychádzajú zo zákona o štátnom rozpočte na rok 2001. Údaje za tento rok boli, podľa vyjadrení vedúcich pracovných skupín, príslušnej rozpočtovej kapitole pridelené, čiže nejde o požiadavky navyšujúce schválený štátny rozpočet na rok 2001.

Vo forme tabuľky sú uvedené prioritné úlohy v oblasti budovania administratívnych kapacít a nových inštitúcií a prírastkové požiadavky na počet pracovníkov a výšku potrebných finančných prostriedkov pre roky 2002 až 2004. V rámci vypracovávania materiálu boli zhromaždené aj podľa rozpočtovej klasifikácie podrobnejšie špecifikované finančné potreby za jednotlivé negociačné kapitoly, a to na bežné a kapitálové výdavky. Tieto údaje nie sú súčasťou predkladaného materiálu a budú na požiadanie predložené Ministerstvu financií SR ako podrobnejší podklad slúžiaci pre tvorbu štátneho rozpočtu na rok 2002. 

Predkladaný materiál mapuje jednak finančné a jednak personálne potreby prístupového procesu v strednodobom horizonte. Sumárne údaje za rok 2002, ktorý pre predkladaný materiál určujúci, sú pomerne vysoké. Finančné nároky na štátny rozpočet na rok 2002 predstavujú 7,8 miliárd Sk v absolútnom vyjadrení a v roku 2002 má počet zamestnancov zúčastňujúcich sa integračného procesu vzrásť o 3200. Tieto sumy sa zdajú byť veľmi vysoké. Avšak je potrebné si uvedomiť jednu veľmi dôležitú skutočnosť, ktorá sa často prehliada. Eurointegračný proces ako taký nie je možné oddeliť od zvyšku reformného procesu, ktorý prebieha v Slovenskej republike. Väčšina finančných nárokov, ktoré sú uvedené v tomto materiále by vznikli aj v tom prípade, že Slovenská republika by sa nesnažila o vstup do Európskej únie. Týka sa to najmä finančne najnáročnejších projektov, ako  je projekt daňovej správy. Niekoľko podobných projektov predstavuje vysoký podiel (cca 70-80%) na celkových požiadavkách týkajúcich sa tak finančných, ako aj personálnych potrieb. K realizácii týchto projektov sa Slovenská republika zaviazala nielen voči Európskej únii, ale aj voči iným medzinárodným organizáciám, ako je napríklad Medzinárodný menový fond. 

Z týchto dôvodov by bolo nesprávne chápať finančné nároky uvedené v tomto materiáli len ako čisto integračné. Sú to finančne veľmi náročné projekty, ktoré je nutné realizovať v rámci transformácie Slovenskej republiky na fungujúcu trhovú ekonomiku charakterizovanú vysokým stupňom konkurencieschopnosti a dlhodobo udržateľným hospodárskym rastom.
 
Dôležitou časťou predkladaného materiálu je návrh uznesenia vlády SR. V návrhu uznesenia je uvedená úloha pre ministerku financií v rámci prípravy štátneho rozpočtu na rok 2002 prihliadať na prioritu vlády „budovanie administratívnych potrieb a nových inštitúcií súvisiacich s implementáciou práva EÚ“. 

Následne návrh uznesenia vlády SR obsahuje úlohu pre jednotlivých ministrov a predsedov ostatných ústredných orgánov štátnej správy pri rozpise návrhu štátneho rozpočtu na rok 2002 v rámci limitov schválených vládou SR zabezpečiť výdavky na primerané pokrytie potrieb rozpočtovej kapitoly na budovanie administratívnych potrieb a nových inštitúcií súvisiacich s implementáciou práva EÚ. Eurointegračný proces je tak vecnou, ako aj rozpočtovou prioritou vlády SR. Takto by mal byť chápaný aj zo strany všetkých dotknutých správcov rozpočtových kapitol, ako aj príslušných inštitúcií. Pri príprave návrhu štátneho rozpočtu na rok 2002 sa predpokladá schválenie limitov výdavkov pre jednotlivé rozpočtové kapitoly. V rámci takto schváleného limitu budú správcovia rozpočtových kapitol sami určovať svoje priority pri akceptovaní vládnych priorít. Z tohto dôvodu návrh uznesenia vlády SR k predkladanému materiálu obsahuje uvedenú úlohu pre jednotlivých ministrov a predsedov ostatných ústredných orgánov štátnej správy. 

Analýza zohľadňuje nezávislé prehodnotenie požiadaviek slovenských ministerstiev, ktoré vypracovali zahraniční experti spolupracujúci s Reformnou implementačnou jednotkou podpredsedu vlády I. Mikloša pre implementáciu auditu štátnej správy.

Materiál „Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ“ bude východiskom pre budovanie administratívnych štruktúr potrebných na implementáciu acquis v strednodobom horizonte a jeho cieľom je dosiahnuť, aby štátny rozpočet na rok 2002 a ďalšie roky zohľadňoval potrebu budovania inštitúcií a administratívnych kapacít na implementáciu acquis.
   
Materiál „Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ“ bude mať zásadný význam pre úspešné pokračovanie eurointegračného procesu. V predchádzajúcich dvoch rokoch bolo ťažiskom integračného procesu preberanie acquis do právneho poriadku SR. V tejto oblasti sa Slovensku podarilo dosiahnuť pozoruhodný pokrok. Avšak rok 2001 a aj nasledujúce roky sa hodnotenie pokroku Slovenska zo strany EK sústredí hlavne na budovanie nových inštitúcií a administratívnych štruktúr, ktoré sú potrebné na implementáciu acquis. Je nevyhnutné zostaviť štátny rozpočet na rok 2002 a následne aj ďalšie roky tak, aby boli zabezpečené finančné prostriedky na budovanie nových inštitúcií a administratívnych kapacít súvisiacich s implementáciou práva EÚ. To znamená, že je potrebné odštartovať proces, ktorého výsledkom bude zabezpečenie potrebných finančných zdrojov na integračný proces, ktorý je najdôležitejšou zahraničnopolitickou prioritou vlády SR.